Pieter-Steph en Siya Kolisi die Bokkapteins | Maroela Media
Drie Springbokkapteins: Pieter-Steph du Toit, Rassie Erasmus (nou ook die Bokafrigter) en Siya Kolisi. (Foto Twitter @Springboks)
Dis nie heeltemal onverwags nie, maar die bespiegelinge dat Rassie Erasmus vir Duane Vermeulen as sy Springbokkaptein wou hê, was toe net dit: blote bespiegelinge.
Dis ook nie heeltemal onverwags nie, maar Erasmus het die Stormerskaptein, Siya Kolisi, Maandag aangewys as die man wat die Springbokke in die toetsreeks teen Engeland sal aanvoer.
Kolisi word daarmee die eerste swart speler wat die Bokke in 'n toets op die veld sal lei. Chiliboy Ralepelle was wel in 2006 onder Jake White in 'n toerwedstryd teen 'n Wêreldvyftiental medekaptein saam met sy medehaker, Gary Botha
Kolisi sal die derde opeenvolgende Bokkaptein uit die Wes-Kaap wees. Hy sal volg in die voetstappe van Eben Etzebeth, wat tans beseer is, en Pieter-Steph du Toit.
♦ Du Toit is aangewys as die man wat eerskomende Saterdag in Washington die Springbokke teen Wallis sal aanvoer. Hy word dus Suid-Afrika se 59ste toetskaptein. (Theo Pienaar word wel deur SA Rugby op die amptelike lys van Bokkapteins aangedui, maar het nooit in 'n toets gespeel nie. Hy was bloot die toerkaptein op die 1921-toer na Nieu-Seeland toe Boy Morkel in al drie toetse die kaptein was.)
♦ Erasmus het 26 spelers vir die wedstryd in Washington aangewys.
Dit is moeilik om te bepaal wie in die beginspan sal wees, wie nie en watter van die spelers sonder toetsondervinding wel kans sal kry om die Boktrui te dra en 'n toetsbaadjie te verdien.
Dit is 'n buitengewoon onervare groep. Dertien van die spelers het nog in geen toetse gespeel nie, en benewens Du Toit (32 toetse), Elton Jantjies (23), Oupa Mohojé (18) Frans Malherbe (17), Jesse Kriel (29) en in 'n mindere mate Steven Kitshoff (23, meestal as plaasvervanger) wat in meer as tien toetse gespeel het, het die ander twee spelers met toets-dubbelsyfers, Chiliboy Ralepelle en Bongi Mbonambi, merendeels as laat plaasvervangers op die veld gekom.
Die wedstrydgroep sal Woensdag, net voor die Bokke na die VSA vertrek, aangekondig word.
Die Springbokgroep teen Wallis ‒
Nizaam Carr, Dan du Preez, Pieter-Steph du Toit (kapt.), Thomas du Toit, Jason Jenkins, Steven Kitshoff, Wilco Louw, Frans Malherbe, Bongi Mbonambi, Oupa Mohojé, Ox Nché, Sikhumbuzo Notshe, Marvin Orie, Chiliboy Ralepelle, Kwagga Smith, Akker van der Merwe.
Curwin Bosch, André Esterhuizen, Warrick Gelant, Travis Ismaiel, Elton Jantjies, Jesse Kriel, Makazole Mapimpi, Embrose Papier, Ivan van Zyl, Cameron Wright.
groep kapteins Springbokke Wallis
Mooi Siya, mag die Bok kapteinskap jou die vuur gee om te speel soos ons weet jy kan. En Pieter, geluk voorentoe die naweek, al is dit maar net n toets vir die koffers vol maak. Hoop ons diepte word tenminste aangevul
Goeie keuse op meriete.
Ons almal weet dat die Leeus die sterkste span in SA is, veral wanneer dit kom by aanval. Nou hoekom is daar so min Leeus in die span? Waar is Mostert, Combrink, Janse van Rensburg, en Coetzee?
Ek is jammer maar ek weet nie of Rassie so 'n goeie keuse vir SA Rugby was nie? Ons almal plaas baie vertoue op hom en tog, sy rekord is nie veel beter as wat AC s'n was nie. Dalk kan iemand my help om dit te verstaan?
Ek wil ook maar net weet hoekom kies Rassie oorsee spelers as hulle gekies het
om daar te gaan speel. Hoekom nie die spelers hier kies wat hulle harte uit speel en
nie eers n kans kry om vir die springbokke te speel nie. Dit is vir my onregverdig. Hulle het gekies om agter geld te gaan aan speel dan moet hulle mos daar bly en nie vir die springbokke gekies word nie. Maar net my mening.
Die Afrikaanse ouens in die span sal nou hul Engels en Xhosa moet opknap. Kolisi praat nie Afrikaans nie. Dalk 'n goeie ding dat die manne bietjie Xhosa leer, goed vir beter integrasie met hul mede-landgenote. Khosa roeptekens in die lynstane ensovoorts klink vir my na 'n blink gedagte.